b'\n_START_ARTICLE_\nPulske fortifikacije\n_START_PARAGRAPH_\nPuljske fortifikacije ili fortifikacijski sustav Pule nastao je radi za\xc5\xa1tite sredi\xc5\xa1nje ratne luke austro-ugarske ratne mornarice. Ovaj se jedinstveni sustav obrane zapo\xc4\x8deo graditi ve\xc4\x87 od prve polovice 19. stolje\xc4\x87a, a razvijan je kroz sljede\xc4\x87ih stotinu godina. Obrambeni sustav zauzimao je, naravno, puno ve\xc4\x87u povr\xc5\xa1inu od samog grada te je strate\xc5\xa1ki razmje\xc5\xa1ten unutar Obalnog sektora Pula (njem. K\xc3\xbcstenabschnitt Pola), koji je obuhva\xc4\x87ao \xc4\x8ditavu ju\xc5\xbenu Istru, odnosno podru\xc4\x8dje Pulj\xc5\xa1tine._NEWLINE_Austrougarska ratna mornarica (njem. K.u.K. Kriegsmarine) podijelila je podru\xc4\x8dje krunske zemlje Austrijskog primorja (njem. \xc3\x96sterreichisches K\xc3\xbcstenland) na nekoliko obalnih sektora (K\xc3\xbcstenabschnitt). Obalni sektor Pula sa sjeverozapada grani\xc4\x8dio je s Obalnim sektorom Rovinj (njem. K\xc3\xbcstenabschnitt Rovigno), a sa sjeveroistoka Obalnim sektorom Labin (njem. K\xc3\xbcstenabschnitt Albona). Granica Obalnog sektora Pula polazila je linijom koja spaja luke Ve\xc5\xa1tar (jugoisto\xc4\x8dno od Rovinja), selo Buri\xc4\x87i (ju\xc5\xbeno od Kanfanara), Foli (sjeveroisto\xc4\x8dno od Svetvin\xc4\x8denta), Orihi, spu\xc5\xa1taju\xc4\x87i se ju\xc5\xbeno i prolaze\xc4\x87i zapadno od Manjadvorci, isto\xc4\x8dno od Krnice sve do rta, odnosno uvale Kaval. Podru\xc4\x8dje se stoga prostiralo na sjeveru do Barbarige i uvale sv. Jakova, na zapadu je obuhva\xc4\x87alo otoke Brijuni, na jugu se protezalo do Premanturske punte, a na istoku do \xc5\xa0i\xc5\xa1ana, Valture i Kavrana._NEWLINE_Sam obalni sektor bio je podijeljen u 16 obrambenih okruga (njem. Verteidigungsbezirk) koji su se od centra pulske luke spiralno udesno \xc5\xa1irili na ovom podru\xc4\x8dju. Okruzi su pratili obrambene fortifikacijske prstenove oko Pule koja je sa svojim zaljevom, pretvorenim po\xc4\x8detkom 20. stolje\xc4\x87a u prostranu luku, te izgra\xc4\x91enim sna\xc5\xbenim sustavom modernih fortifikacija, tijekom 1. svjetskog rata postala utvr\xc4\x91eni grad, jedan od najbolje branjenih gradova Europe._NEWLINE_Od tri glavna obrambena fortifikacijska prstena Pule, dva su se nalazila na podru\xc4\x8dju samog grada dok se tre\xc4\x87i prostirao \xc5\xa1irom okolicom. Prvi, unutarnji obrambeni fortifikacijski prsten branio je najju\xc5\xbenije podru\xc4\x8dje pulske luke (Obrambeni okrug I), a nalazio se isto\xc4\x8dno od centra grada na granici Obrambenog okruga I te (od sjevera prema jugu) okrugova IIIa, IV, V i VI. Drugi, srednji obrambeni fortifikacijski prsten pokrivao je unutarnji prsten i njegovo zale\xc4\x91e prate\xc4\x87i otprilike dana\xc5\xa1nju administrativnu granicu Grada Pule. Nalazio se u i na granicama okrugova II, IIIa, IV, V, Va i Vb. Najve\xc4\x87i tre\xc4\x87i, vanjski obrambeni fortifikacijski prsten polazio je od Malog Brijuna (tal. Brioni Minor) na zapadu preko Vodnjana na sjeveru sve do Valture na istoku, obuhva\xc4\x87aju\xc4\x87i okrugove (od zapada prema istoku) VIII, XI, XII, XIII, XIV, XV i XVI. Ovaj vanjski prsten pulskih fortifikacija obuhva\xc4\x87a povr\xc5\xa1inu od 40 tisu\xc4\x87a hektara._NEWLINE_Uz ove obrambene okrugove i prstenove nalazio se i izdvojeni Obrambeni okrug IX koji je na sjeverozapadu obuhva\xc4\x87ao \xc5\xa1iri prostor Barbarige, \xc5\xa1tite\xc4\x87i ulaz u Fa\xc5\xbeanski kanal._NEWLINE_U razdoblju od 1813. do 1918. Austrougarska monarhija u Puli je podigla 26 odli\xc4\x8dno o\xc4\x8duvanih velebnih utvrda, 8 topni\xc4\x8dkih bitnica, \xc5\xa1ezdesetak baterija, rovove, podzemne tunele itd. Lokalna legenda ka\xc5\xbee kako su pulske utvrde bile sve me\xc4\x91usobno povezane mre\xc5\xbeom podzemnih tunela, a posebno je napeta legenda da je utvrda Maria Luisa na Muzilu povezana s Brijunima, ispod mora. U skladu s tada\xc5\xa1njim oru\xc5\xbejem utvrde su gra\xc4\x91ene kako bi odoljele svakom napadu. Bile su ve\xc4\x87inom kru\xc5\xbene ili prstenaste kako bi se granate od njih odbijale. Svaka je utvrda na odli\xc4\x8dnoj poziciji. Ve\xc4\x87inom su to vidikovci s pogledom kakav se rijetko do\xc5\xbeivi. Tako su na Velom Brijunu Austrijanci izgradili \xc4\x8dak \xc4\x8detiri utvrde, a na Malom Brijunu vjerojatno je najve\xc4\x87a, najva\xc5\xbenija i najju\xc5\xbenija to\xc4\x8dka obrane Austrougarske monarhije \xe2\x80\x93 utvrda Minor.\n_START_SECTION_\nObrambeni okrug I\n_START_PARAGRAPH_\nSredi\xc5\xa1te Obrambenog okruga I nalazilo se na mleta\xc4\x8dkoj utvrdi na sredi\xc5\xa1njem pulskom bre\xc5\xbeuljku te je obuhva\xc4\x87alo kru\xc5\xbeno podru\xc4\x8dje u kojem se nalazio \xc4\x8ditav grad, polovica pulskog zaljeva i najju\xc5\xbee gradsko zale\xc4\x91e. Na ovom su se podru\xc4\x8dju nalazila najva\xc5\xbenija ratna postrojenja uglavnom smje\xc5\xa1tena u Arsenalu. Od va\xc5\xbenijih fortifikacija na ovom podru\xc4\x8dju sa\xc4\x8duvani su Fort San Giorgio, Fort Monvidal, Fort San Michele, Fort Casoni Vecchi (Monte Paradiso).\n_START_SECTION_\nObrambeni okrug II\n_START_PARAGRAPH_\nObrambeni okrug II sa sjeverozapada je grani\xc4\x8dio s Obrambenim okrugom I. Ju\xc5\xbena granica okruga spajala je rt Kumpar na Muzilu i otok Sv. Andrija, isto\xc4\x8dna granica spajala je otok sv. Andriju i G\xc3\xbcrtelmunitionsmagazin, w\xc3\xa4hrend der Ausr\xc3\xbcstung hergestellt na podru\xc4\x8dju Vallelunge, a od te to\xc4\x8dke do uvale Salbuni (sjeverozapadno od \xc5\xa0tinjana) prolazila je sjeverna granica. Zapadna granica bila je otvorena prema moru na kojem je dodirivala Obrambeni okrug VIII (oto\xc4\x8dje Brijuni). U ovom se okrugu nalazio ulaz u Pulsku luku (njem. Hafen von Pola) koji je su\xc5\xbeen duga\xc4\x8dkim lukobranom. Najva\xc5\xbenija fortifikacija na ovom podru\xc4\x8dju je ogromni Fort Punta Christo, dok su ostali va\xc5\xbeni objekti bili Fort Kaiser Franz (otok sv. Andrija), te Fort Munida i Fort Zonchi.\n_START_SECTION_\nObrambeni okrug III\n_START_PARAGRAPH_\nObrambeni okrug III nalazio se sjeverno od Obrambenog okruga II obuhva\xc4\x87aju\xc4\x87i sjeverna podru\xc4\x8dja \xc5\xa0tinjana, dijelove Velog Vrha i Paganora. Tu se nalazio najzapadni dio srednjeg obrambenog fortifikacijskog prstena oko Pule. Uz dvije bitnice ovdje se nalazi i Fort Castelliere (Ka\xc5\xa1telir).\n_START_SECTION_\nObrambeni okrug IIIa\n_START_PARAGRAPH_\nNa podru\xc4\x8dju Obrambenog okruga IIIa, koji je klinasto razdvajao obrambene okrugove III i IV, nalazi se jedna od najve\xc4\x87ih pulskih fortifikacija, Fort Valmarin, te \xc4\x8detiri manje topni\xc4\x8dke baterije.\n_START_SECTION_\nObrambeni okrug IV\n_START_PARAGRAPH_\nObrambeni okrug IV nalazio se ju\xc5\xbeno od Obrambenog okruga III i isto\xc4\x8dno od Obrambenog okruga I, na podru\xc4\x8dju \xc5\xa0ijane, Komunala i Monte Turka. Na istoku je obuhva\xc4\x87ao Valtursko polje, a na ovom se podru\xc4\x8dju nalazio Fort San Daniele i jedna bitnica smje\xc5\xa1tena ju\xc5\xbenije.\n_START_SECTION_\nObrambeni okrug V\n_START_PARAGRAPH_\nSpiralno se prema jugu dalje nalazio Obrambeni okrug V koji je obuhva\xc4\x87ao \xc5\xa1iroko podru\xc4\x8dje \xc5\xa0iki\xc4\x87a, \xc5\xa0katara, Valdebeka i Vinkurana, odnosno jugoisto\xc4\x8dno pulsko zale\xc4\x91e. Tu se nalazio jugoisto\xc4\x8dni segment srednjeg obrambenog fortifikacijskog prstena u kojem su najva\xc5\xbeniji objekti bili Fort Turtian i Fort Castiun pored kojeg se nalazila i jedna obalna bitnica.\n_START_SECTION_\nObrambeni okrug Va\n_START_PARAGRAPH_\nObrambeni okrug Va nalazio se ju\xc5\xbeno od obrambenih okrugova V i Vb. Sjeverozapadna granica prolazila je Verudskim kanalom, a jugoisto\xc4\x8dna Medulinskim zaljevom. Obuhva\xc4\x87ao je najju\xc5\xbeniji dio istarskog poluotoka, rt Kamenjak, a od ve\xc4\x87ih naselja tu su se nalazili Pomer i Premantura. Na sjeverozapadnom dijelu zavr\xc5\xa1avao je srednji obrambeni fortifikacijski prsten, a ju\xc5\xbeno od njega nalazila se Fort Gradina. Na vrhu Kope na poluotoku nasuprot Banjolama nalazile su se dvije baterije.\n_START_SECTION_\nObrambeni okrug Vb\n_START_PARAGRAPH_\nObrambeni okrug Vb nalazio se sjeverno od Obrambenog okruga Vb, isto\xc4\x8dno od Obrambenog okruga V i ju\xc5\xbeno od Obrambenog okruga IV. Obuhva\xc4\x87ao je prostrano podru\xc4\x8dje Medulina i \xc5\xa0i\xc5\xa1ana sve do Kvarnera. Iako nije imao previ\xc5\xa1e fortifikacijskih objekata, tu se nalazila va\xc5\xbena to\xc4\x8dka za nadzor nad isto\xc4\x8dnim obalama ju\xc5\xbene Istre. Na ovom je mjestu nakon Drugog svjetskog rata JNA podigla ispod umjetnog brda, ispresijecanog slo\xc5\xbeenim sustavom kanala, minijaturnu, ali funkcionalnu vojnu bazu sa spavaonicom za 24 vojnika, ambulantom, ra\xc4\x8dunalno-komandnim odjeljenjem, reflektorskom stanicom \xc4\x8diji je snop mogao dosegnuti pola Kvarnerskog zaljeva, s \xc4\x8detiri topni\xc4\x8dke bitnice, ventilatorskom stanicom i spiralnim stepenicama koje su vodile 20-ak metara iznad - u osmatra\xc4\x8dnicu i komandni bunker.\n_START_SECTION_\nObrambeni okrug VI\n_START_PARAGRAPH_\nObrambeni okrug VI obuhva\xc4\x87ao je ju\xc5\xbeni dio gradskih podru\xc4\x8dja Monsival, Saccorgiana i Verudella. Ovdje se nalaze vjerojatno najpoznatije utvrde budu\xc4\x87i da se nalaze u samom turisti\xc4\x8dkom naselju, pa se relativno lako mogu dosegnuti. Na Monsivalu se nalazi utvrda koja se prvotno zvala Fort Monsival, ali je kasnije promijenila naziv u Fort Bourguignon, prema imenu jednog austrijskog \xc4\x8dasnika. Ipak, najva\xc5\xbeniji fortifikacijski objekt na ovom podru\xc4\x8dju je Fort Verudella koji se nalazi na samom kraju istoimenog poluotoka. Danas se u njemu nalazi gradski akvarij. Uz ova dva va\xc5\xbena objekta na ovom se podru\xc4\x8dju nalazi i 6 obalnih bitnica.\n_START_SECTION_\nObrambeni okrug VII\n_START_PARAGRAPH_\nObrambeni okrug VII obuhva\xc4\x87ao je zapadna gradska podru\xc4\x8dja Musil, Vergarolu, Barake, Valkane, Valovine i Stoju. Ovo je podru\xc4\x8dje tek 2007. godine napustila vojska nakon vi\xc5\xa1e od 150 godina vladavine na ovom podru\xc4\x8dju. Strate\xc5\xa1ki va\xc5\xbean uzdignut poluotok Muzil nadgledao je istovremeno \xc4\x8ditav Pulski zaljev na sjeveru te zaljev Brankoras na jugu. Na rtu Kumpar zapo\xc4\x8dinje vi\xc5\xa1e od 1000 metara dug lukobran koji suzuje prirodni ulaz u pulsku luku. Na ovom se podru\xc4\x8dju nalaze Fort Stoja, Fort Musil, Fort Maria Luisa, te Fort Maximilian (nije sa\xc4\x8duvan). Uz samu obalu u stijenama su uklesane brojne bitnice.\n_START_SECTION_\nObrambeni okrug VIII\n_START_PARAGRAPH_\n\xc4\x8citavo oto\xc4\x8dje Brijuni (tal. Brioni) nalazilo se unutar Obrambenog okruga VIII. Na Velom Brijunu (tal. Brioni Maior) nalazile su se tri va\xc5\xbene utvrde. Na najvi\xc5\xa1oj to\xc4\x8dki otoka i \xc4\x8ditavog arhipelaga nalazi se Fort Tegetthoff koji nadzira cjelokupno brijunski akvatorij zajedno s Fa\xc5\xbeanskim kanalom. Na jugu se nalazi Fort Grosso i Fort Peneda, a u potonjoj se nalazi vojarna Hrvatske vojske zadu\xc5\xbeena za sigurnost ljetne rezidencije predsjednika RH-a. Na Malom Brijunu nalazi se Fort Brioni Minor koji tijekom ljetne sezone ugo\xc5\xa1\xc4\x87uje Kazali\xc5\xa1te Ulysses. Ova utvrda predstavlja najzapadniju, morsku, to\xc4\x8dku vanjskog obrambenog fortifikacijskog sustava Pule.\n_START_SECTION_\nObrambeni okrug IX\n_START_PARAGRAPH_\nOvaj izdvojeni obrambeni okrug obuhva\xc4\x87a priobalje Barbarige na kojem se nalaze tri velike utvrde od kojih je najpoznatija Fort Forno. U neposrednoj okolici utvrda nalazi se sedam obalnih bitnica. Obrambeni okrug IX je najsjeverniji dio obrambenog sustava grada Pule.\n_START_SECTION_\nObrambeni okrug XI\n_START_PARAGRAPH_\nObrambeni okrug XI nalazi se nasuprot Obrambenog okruga VIII koji se nalazi s druge strane Fa\xc5\xbeanskog kanala. Podru\xc4\x8dje obuhva\xc4\x87a prostor sjeverno od Fa\xc5\xbeane sve do granice s Obrambenim okrugom XII zapadno od Vodnjana. Tu zapo\xc4\x8dinje najzapadniji kopneni dio tre\xc4\x87eg, vanjskog pulskog obrambenog fortifikacijskog sustava Pule. Na najzapadnijoj to\xc4\x8dki, rtu Mrtulin, nalazi se obalna bitnica koja je uz Fort Brioni Minor \xc5\xa1titila ulaz u Fa\xc5\xbeanski kanal.\n_START_SECTION_\nObrambeni okrug XII\n_START_PARAGRAPH_\nObrambeni okrug XII nastavlja se isto\xc4\x8dno na Obrambeni okrug XI, a obuhva\xc4\x87a podru\xc4\x8dje Vodnjana. Na ovom podru\xc4\x8dju nalazili su se brojni utvr\xc4\x91eni polo\xc5\xbeaji koji su \xc4\x8dinili vanjski prsten oko Pule. Tu se nalazila vojna bolnica do izgradnje Mornari\xc4\x8dke bolnice u Puli zajedno s garnizonom u samom Vodnjanu.\n_START_SECTION_\nObrambeni okrug XIII\n_START_PARAGRAPH_\nObrambeni okrug XIII nalazio se izme\xc4\x91u Obrambenog okruga XII na zapadu i Obrambenog okruga XIV na istoku. Nema zna\xc4\x8dajnijih fortifikacijskih objekata koji su se sa\xc4\x8duvali.\n_START_SECTION_\nObrambeni okrug XIV\n_START_PARAGRAPH_\nNa istoku od Obrambenog okruga XIII nalazio se Obrambeni okrug XIV koji je obuhva\xc4\x87ao podru\xc4\x8dje Gali\xc5\xbeane. Prema jugu se nastavljao u Obrambeni okrug IIIa.\n_START_SECTION_\nObrambeni okrug XV\n_START_PARAGRAPH_\nObrambeni okrug XV, pretposljednji u nizu spiralno poredanih obrambenih okrugova, obuhva\xc4\x87ao je podru\xc4\x8dje Munti\xc4\x87a s manjim fortifikacijskim objektima koji su nadzirali ujedno i Kvarnerski zaljev. Obrambeni okrug XV nastavljao se na jugoistoku na Obrambeni okrug XVI.\n_START_SECTION_\nObrambeni okrug XVI\n_START_PARAGRAPH_\nPosljednji obrambeni okrug u obrambenom sustavu Pule bio je ome\xc4\x91en sa zapada Obrambenim okrugom XV, sa sjeveroistoka Obalnim sektorom Labin, s istoka Kvarnerom, a s jugozapada Obrambenim okrugom IV. Ovaj je okrug obuhva\xc4\x87ao podru\xc4\x8dje Valture i Kavrana, te je nadgledao u kopno duboko uvu\xc4\x8denu uvalu Budava. U ovom se podru\xc4\x8dju nalazi histarska gradina Nezakcij (Viza\xc4\x8de)._NEWLINE_Austrougarska je sve fortifikacijske objekte i popratne objekte klasificirala u nekoliko razreda: Werk (K\xc3\xbcstenfort) mit Panzer, Werk (K\xc3\xbcstenfort) ohne Panzer, Batterie (St\xc3\xbctzpunkt), Turm (Kastell), Untertritt (Beleuchtungsanlange), Noyauwachhaus, Bestehendes Noyauhindernis, St\xc3\xbctzpunkt (w\xc3\xa4hrend der Ausr\xc3\xbcstung hergestellt), Batterie (w\xc3\xa4hrend der Ausr\xc3\xbcstung hergestellt), Verteidigungsbezirksgrenze, Bestehendes G\xc3\xbcrtelmunitionsmagazin, G\xc3\xbcrtelmunitionsmagazin (w\xc3\xa4hrend der Ausr\xc3\xbcstung hergestellt), Telephonzentrale (w\xc3\xa4hrend der Ausr\xc3\xbcstung hergestellt), Barackenlager, Verpfegsfilialmagazin, Neu hergerichtete Wege, Wasserleitung, Infanterielinien, bzw. Infanterieposten.\n_START_SECTION_\nBudu\xc4\x87nost pulskih fortifikacija\n_START_PARAGRAPH_\nNa po\xc4\x8detku Domovinskog rata Hrvatska vojska preuzela je nadzor nad svim vojnim, pa tako i fortifikacijskim objektima na podru\xc4\x8dju Pule. Uvidjev\xc5\xa1i da joj za borbene svrhe nije potrebna ve\xc4\x87ina vojnih objekata, Hrvatska vojska odlu\xc4\x8dila je prepustiti vlasni\xc5\xa1tvo nad tim objektima gradu Puli. Vojska je prosperitetnom ocijenila jedino lu\xc4\x8dicu Vergarolu u kojoj \xc4\x87e se formirati nova vojna luka i sredi\xc5\xa1te vojno-pomorskog sektora Sjever. Budu\xc4\x87i da grad Pula nije osigurao novoste\xc4\x8denu imovinu, a zbog barbarskog pona\xc5\xa1anja prete\xc5\xbeito novoprido\xc5\xa1lica koji su se doseljavali tijekom druge polovice 20. stolje\xc4\x87a, danas se ve\xc4\x87ina vojnih objekata nalazi u derutnom stanju._NEWLINE_Velebni austrougarski fortovi nesumnjivo predstavljaju jedinstveno i mo\xc4\x87no povijesno naslije\xc4\x91e. S ciljem promicanja i i \xc4\x8duvanja napu\xc5\xa1tenih vojnih objekata osnovana je Nacionalna udruga za fortifikacije Pula koja okuplja 35 zaljubljenika u vojnu arhitekturu i fortifikacijsku ba\xc5\xa1tinu na podru\xc4\x8dju \xc4\x8ditave Hrvatske._NEWLINE_U kolovozu i rujnu 2011. odr\xc5\xbeana je na Brijunima 10. Me\xc4\x91unarodna radionica arhitekture fortifikacija koja je okupila studente arhitekture, krajobrazne arhitekture i gra\xc4\x91evinarstva iz Hrvatske, Italije, Slovenije, Poljske i Ukrajine. Naslov jubilarne, desete po redu teme bio je Stru\xc4\x8dna i znanstvena istra\xc5\xbeivanja i izrada koncepcije primjerene uporabe austrougarskih fortifikacija u svrhu razvoja, za\xc5\xa1tite, sanacije i prilagodbe fortifikacijske arhitekture suvremenim potrebama. U sklopu Me\xc4\x91unarodne radionice odr\xc5\xbean je me\xc4\x91unarodni stru\xc4\x8dno-znanstveni skup Fortifikacijska arhitektura \xe2\x80\x93 europsko kulturno naslije\xc4\x91e s ciljem razmjene iskustava sa stru\xc4\x8dnjacima drugih zemalja koji se bave problematikom fortifikacija, rehabilitacije, prezentacije te upravljanja tim specifi\xc4\x8dnim povijesnim naslje\xc4\x91em.'